กระจายการลงทุนกับกองทุนรวม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

...จิรวัฒน์ ประทุมทัย
 
ปัจจุบันผลตอบแทนจากการออมเงิน โดยการฝากเงินไว้กับธนาคารค่อนข้างต่ำ และยังต้องโดนหักภาษีที่ได้จากดอกเบี้ยอีก โดยเฉพาะการฝากประจำ ทางเลือกที่จะทำให้ผลตอบแทนสูงกว่าการฝากเงินนั้นมีหลายช่องทาง ไม่ว่าจะลงทุนในหุ้น พันธบัตรรัฐบาล หุ้นกู้เอกชน ทองคำ แต่ทางเลือกที่น่าสนใจ คือการลงทุนผ่านกองทุนรวม ซึ่งเหมาะกับนักลงทุนรายย่อยที่ต้องการลงทุนในตลาดทุนยอมรับความเสี่ยงได้ เนื่องจากนักลงทุนรายย่อยมีข้อจำกัดในการลงทุน เช่น มีทุนทรัพย์จำกัด ไม่มีประสบการณ์ ความรู้ ความชำนาญ และไม่มีเวลาติดตามข้อมูลเพื่อใช้ตัดสินใจในการลงทุน ดังนั้นกองทุนรวมจึงเป็นเครื่องมือที่มีประสิทธิภาพ มีการจัดการลงทุนอย่างเป็นระบบ มีการตรวจสอบจากหน่วยงานภายในและภายนอกเพื่อความโปร่งใส โดยมีจุดมุ่งหมายให้ได้ผลตอบแทนที่ดีที่สุด ภายใต้กรอบความเสี่ยงที่นักลงทุนยอมรับได้
กองทุนรวมในปัจจุบันมีหลากหลายนโยบายการลงทุนให้เลือก เช่น กองทุนที่ลงทุนในหุ้น กองทุนที่ลงทุนในตราสารหนี้ กองทุนรวมที่ลงทุนทั้งในหุ้นและตราสารหนี้ กองทุนที่ลงทุนในต่างประเทศ กองทุนที่ลงทุนในอสังหาริมทรัพย์ เป็นต้น ซึ่งแต่ละประเภทจะให้ผลตอบแทน และความเสี่ยงที่แตกต่างกัน โดยที่ผลตอบแทนสูง ความเสี่ยงจะสูงด้วยเช่นกันตามหลักการ High Risk High Return จุดประสงค์ของนักลงทุน คือ ต้องการได้ผลตอบแทนสูงสุด ภายใต้ความเสี่ยงที่รับได้ ซึ่งนักลงทุนแต่ละรายจะรับความเสี่ยงได้ไม่เท่ากัน 
ดังนั้น ถ้าเรากระจายการลงทุนในกองทุนรวมหลายกองทุน ซึ่งต่างนโยบายกัน เพื่อให้เหมาะกับความต้องการผลตอบแทน และความเสี่ยงที่ยอมรับได้ ดังตัวอย่าง
การกระจายการลงทุนในกองทุนรวมนอกจากขึ้นอยู่กับความต้องการผลตอบแทน และความเสี่ยงแล้ว นักลงทุนต้องดูแนวโน้มของตลาดด้วยว่าเป็นในทิศทางใด เพื่อช่วยในการตัดสินใจในการปรับสัดส่วนการลงทุนในกองทุนแต่ละประเภท อาจจะทุกๆ 3 เดือน 6 เดือน เป็นต้น
บางโอกาสสภาวะของตลาดทุนไม่แน่นอน นักลงทุนอาจชะลอการลงทุนไว้ก่อน กองทุนรวมอีกประเภทที่น่าสนใจคือกองทุนรวมที่ใกล้เคียงการฝากเงินกับธนาคาร ใช้สำหรับการบริหารเงินสด ซึ่งได้ประโยชน์คือสำหรับบุคคลธรรมดาไม่ต้องเสียภาษี มีสภาพคล่องสูง สามารถซื้อขายได้ทุกวันทำการ เมื่อขายคืนก็จะได้เงินในวันทำการถัดไป ซึ่งสามารถใช้เป็นที่พักเงิน เพื่อรอการลงทุนต่อไป ให้ผลตอบแทนดีกว่าการฝากไว้กับบัญชีออมทรัพย์ และมีความเสี่ยงต่ำเมื่อเทียบกับกองทุนรวมประเภทอื่นๆ เช่น กองทุนเปิดบัวหลวงธนทวี ของบลจ.บัวหลวง เป็นต้น